Imtella' Ottubru 2, 2020 - Aġġornata 2 Ta' Ottubru, 2020 4:24pm L-Arċisqof Charles Scicluna qal li l-Knisja tifhem l-isfidi u t-tbatijiet li jgħaddu minnhom il-membri tal-Forzi Armati biex jipproteġu lill-pajjiż u jwettqu operazzjonijiet ta' salvataġġ tal-immigranti. Monsinjur Scicluna qal dan fl-omelija waqt ċelebrazzjoni ewkaristika li saret dalgħodu fil-Konkatidral ta' San Ġwann f'Jum il-Forzi Armati. Fil-quddiesa, fl-okkażjoni ta' Jum il-Forzi Armati, l-Arċisqof Charles Scicluna tkellem dwar it-tbatija, it-tensjoni u l-isfidi li jħabbtu wiċċhom magħhom il-membri tal-Forzi Armati ta' Malta. L-Arċisqof Scicluna qal lis-suldati waqt il-qadi ta' dmirijiethom jipproteġu lill-poplu Malti u anke jsalvaw il-ħajjiet mill-ibħra territorjali Maltin, b'referenza għall-operazzjonijiet ta' salvataġġ li jwettqu bejn sema u ilma biex isalvaw lill-immigranti. Monsinjur Scicluna qal li l-imħabba hija l-ogħla liġi u appella lill-Forzi Armati biex bejniethom ma jgħaddux kummenti razzisti li jiżirgħu l-valenu iżda jkollhom kliem ta' mogħdrija. "Arċisqof Djoċesi Maltija xhieda li dak kollu li nagħmlu huwa mibni fuq l-imħabba għaliex l-imħabba vera ma tħarisx lejn l-uċuħ iżda tesprimi ruħha wkoll fir-rispett lejn id-doveri li pajjiżna għandu quddiem il-liħi internazzjnali u l-liġi bażika umanitarja. Wara kollox bid-dritt nesiġu s-solidarjetà tal-pajjiżi ewropej imma l-garanzija tat-talba tagħna hija intom li meta jkun hemm sitwazzjoni ta' periklu għal xi ħadd tkunu l-ewwel li xxammru l-kmiem u tagħmlu dak kollu neċessarju biex tkunu ta' għajnuna." L-Arċisqof Scicluna semma lill-familjari tal-membri tal-Forzi Armati li jkunu mimlija bl-ansjetà jistennew il-maħbubin tagħhom meta jkunu f'sitwazzjonijiet ta' periklu. Preżenti għall-quddiesa kien hemm il-President George Vella u s-Sinjura Vella, kif ukoll il-Kap Kmandant tal-Forzi Armanti, il-Brigadier Jeffrey Curmi. Iċ-ċelebrazzjoni ewkaristika kienet animata mill-banda tal-Forzi Armati.